   ڪارڊف (ويب ڊيسڪ) قومي ڪرڪيٽ ٽيم جي ڪپتان بابر اعظم چيو آهي ته پهرين ون ڊي ميچ کان اڳ انگلينڊ جي سموري ٽيم کي تبديل ڪرڻ سان مايوسي ٿي آهي پر اسان پنهنجو مائينڊ سيٽ تبديل نه ڪنداسين، بهترين انداز ۾ ڪرڪيٽ کيڏنداسين ۽ ڪاميابي ماڻڻ جي ڪوشش ڪنداسين، نون رانديگرن لاءِ به پلان جوڙيو ويو آهي. انگلينڊ خلاف پهرين ون ڊي ميچ کان اڳ ڪارڊف ۾ آن لائن پريس ڪانفرنس ڪندي بابر اعظم چيو ته جيڪا صورتحال پيدا ٿي وئي آهي، اها ڪا سٺي ناهي، سڄي ٽيم مَٽائڻ تي مايوسي ٿي آهي پر انهن حالتن کي سمجهڻ گهرجي، ڪورونا جون غير معمولي حالتون هلي رهيون آهن ۽ اسان پنهنجي مداحن لاءِ کيڏي رهيا آهيون. هن چيو ته ڏيڍ سال کان بائيو سيڪيور ببل ۾ آهيون، پاڪستان ڪرڪيٽ بورڊ ۽ ميزبان بورڊ اعتماد ۾ وٺندي چيو آهي ته معاملن کي درست ڪيو ويندو، اهڙين حالتن ۾ هاڪاري سوچ رکڻ تي پنهنجي رانديگرن کي خراج پيش ڪيان ٿو، انهن جو اهو ئي مائينڊ سيٽ آهي، جيڪو اڳ ۾ هو.